  Анжелика Тихонова корреспондент Удмуртиын улӥсьёсты «Театральное Приволжье» театр фестиваль улсын афиша яке плакат лэсьтонъя элькун вожвылъяськонэ пыриськыны ӧтё. Со сярысь элькунысь дышетонъя но тодосъя министерстволэн пресс-службаез ивортэ. Вожвылъяськонэ 6 аресысен 30 аресозь вань мылкыд карисьёс пыриськыны быгато. Ужъёсты арлыдъя кык группаосъя эскерозы: 6-17 аресъемъёс но 18-30 аресъемъёс. Суредъёсты пӧртэм амалэн быдэстыны луэ. Жюрилэн ёзчиосыз ужъёслэсь выль, аспӧртэм, творческой луэмзэс, озьы ик ӟечлыксэс дунъялозы Ужъёсты 2020-тӥ арын 10-тӥ шуркынмонозь ya.socped-rcdod@yandex.ru электрон почтае ыстоно. Темаяз одно ик «Афиши» шуыса пусйыны кулэ. Вожвылъяськонлэн куронъёсыныз пыр-почгес тодматскыны  луэ. Тужгес усто ужъёсты вуоно ар кутсконын вожвылъяськонлэн округъя люкетаз келялозы.  Тодэ вайытом, кылем арын афишаосъя вожвылъяськонэ 70-лэсь трос ужъёс вуизы.  Тегъёс: Лулчеберет Ижкар Театр Удмуртия фестиваль вожвылъяськон  